Parlamenti i Kosovës hapi seancën për zgjedhjen e presidentit
Parlamenti i Kosovës u mblodh të shtunën për zgjedhjen e presidentit të ri në një proces sfidues për shkak të numrit të votave dhe përplasjeve politike.
Parlamenti i Kosovës u mblodh pak para orës 20 në seancë të jashtëzakonshme për zgjedhjen e presidentit të ri, me gjithë mëdyshjet rreth votave dhe përplasjeve politike të një dite më parë rreth një kërkese të lëvizjes Vetëvendosje për ndryshimin e Ligjit për Zgjedhjet e Përgjithshme. Tetëdhjetë e katër deputetë u mblodhën në seancë duke plotësuar kushtet për filmin e saj, meqë sipas kushtetutës së Kosovës në votim për presidentin duhet të marrin pjesë dy të tretat e deputetëve të parlamentit 120 vendesh të Kosovës. Sipas Kushtetutës së Kosovës, “zgjedhja e Presidentit të Republikës së Kosovës duhet të bëhet jo më vonë se 30 ditë para përfundimi të mandatit të Presidentit aktual”. Ky mandat përfundon më 5 maj dhe data e fundit në të cilën parlamenti i Kosovës duhet të fillojë procesin e zgjedhjes së presidentit, është e hëna me 5 prill. Lëvizja Vetëvendosje, fituese e zgjedhjeve të 14 shkurtit, paraqiti dy kandidatura për këtë post: Vjosa Osmani dhe Nasuf Bejta, që kishte kandidat në listën e lëvizjes Vetëvendosje. Pjesëmarrja në votim e dy e më shumë kandidatëve, është e domosdoshme në mënyrë që të mund të fillojë procedura për zgjedhjen e presidentit. Sipas Kushtetutës, në dy raundet e para të votimit duhen 80 vota, ndërsa në raundin e tretë, presidenti mund të zgjidhet me shumicën e thjeshtë prej 61 deputetësh, por në votim duhet të marrin pjesë të paktën 80 deputetë. Seanca për zgjedhjen e presidentit pasoi përplasje të ashpra politike në dy ditët e fundit. Lëvizja Vetëvendosje, nuk arriti të premten të sigurojë numrin e mjaftueshëm të votave për të miratuar në procedurë të përshpejtuar ndryshimin e ligjit për Zgjedhjet e Përgjithshme, kërkesë që u hodh papritmas duke nxitur shumë reagime e pakënaqësi të opozitës. Madje Lidhja Demokratike e cila ishte zotuar se do të marrë pjesë në votimin për presidentin, tha se nuk do të ofrojë një mbështetje të tillë nëse nuk tërhiqet kërkesa e lëvizjes Vetëvendosje. Të shtunën pasdite kërkesa u tërhoq duke bërë që në seancë të marrin pjesë edhe deputetëte e Lidhjes Demokratike. Partia Demokratike dhe Aleanca për Ardhmërinë e Kosovës kanë hedhur poshtë mundësinë që të votojnë kandidaten e lëvizjes Vetëvendosje për këtë post, Vjosa Osmani. Dështimi i zgjedhjes së presidentit do ta çonte vendin në zgjedhje të reja brenda 45 ditësh. Ushtruesi i detyrës së kryetarit të Partisë Demokratike, Enver Hoxhaj, tha se zoti Kurti ka vendosur ta emërojë zonjën Osmani si presidente. ‘Vjosa Osmani nuk po zgjidhet si presidente atë po e emëron zoti Kurti dhe zoti Kurti po e dërgon zonjën Osmani në presidencë me një qëllim, që të ketë një kontroll absolut mbi institucionet e pavarura, mbi gjyqësorin, mbi ushtrinë, mbi shërbimin inteligjent dhe mbi shërbimin e jashtëm, sikurse ka kontroll edhe mbi këtë Kuvend edhe mbi vet qeverinë. Sepse në fund të ditës, kështu është se si zoti Kurti e sheh shtetin dhe shoqërinë kosovare në përputhje me parullën që e kemi dëgjuar edhe në fushatë zgjedhore, krejt dhe drejt, krejt dhe drejt duhet t’i binden zotit Kurti”, tha ai. Që nga përfundimi i zgjedhjeve edhe diplomatët perëndimor kanë bërë thirrje që të shmanget një mundësi e tillë në një periudhë kur Kosova përballet me situatë të rëndë shëndetësore e ekonomike për shkak të pandemisë së COVID-19. Para seancës ambasadori amerikan në Prishtinë, Philip Kosnett, tha se “qëndrimi i qeverisë amerikane mbetet i pandryshuar. Ne mbështesim votimin në parlament. U bëjmë thirrje të gjithë deputetëve të parlamentit të përmbushin përgjegjësitë e tyre ndaj popullit të Kosovës duke marrë pjesë në votim për të siguruar kuorumin”, shkroi ai. Edhe diplomatë të tjerë perëndimorë bënë thirrje për pjesëmarrje në votim.